寄君時
作者：彭汝礪
朝代：宋

paragraphs: 豈不有性靈，稍可學操縵。
公私足憂責，耗蠹幾大半。
馳驅寢食廢，真自殘軀幹。
叔兮識至理，真僞不可亂。
讀書老不輟，夜坐頻達旦。
特立無倚著，剛嚴實予憚。
歲時有多少，每復愁分散。
顧瞻鶺鴒飛，俛仰發浩歎。
安得桑麻田，穀粟粗可飯。
晨昏侍萱堂，綵服何粲粲。
箴切庶寡尤，詩書恣娛玩。
相從不相離，如彼鴻與雁。